KOMMISSIONENS FORORDNING (EF) Nr. 2760/1999

af 22. december 1999

om ændring af forordning (EØF) nr. 3149/92 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet(1), ændret ved forordning (EF) nr. 2535/95(2), særlig artikel 6, og

ud fra følgende betragtninger:

(1) I artikel 4 i Kommissionens forordning (EØF) nr. 3149/92(3), senest ændret ved forordning (EF) nr. 267/96(4), fastsættes reglerne for de tilbud, der skal indhentes i medlemsstaterne med henblik på gennemførelsen af den årlige plan. Det bør præciseres, at disse tilbud skal omfatte alle de forholdsregler, der er nødvendige for leveringernes gennemførelse, samt, for at det er muligt at afpasse betalingerne for leveringerne, efter, hvorvidt de fastsatte krav overholdes;

(2) ifølge artikel 6 i forordning (EØF) nr. 3149/92 refunderes transportomkostningerne på grundlag af de i forordningens bilag fastsatte satser. Erfaringen viser, at denne fastsættelsesmetode ikke længere er hensigtsmæssig, og transportomkostningerne bør refunderes på grundlag af de reelle udgifter, der bestemmes efter indhentning af tilbud i henhold til artikel 4, stk. 3, i førnævnte forordning. Det bør dog specificeres, at refusionen af udgifterne til transport mellem de velgørende organisationers lagre og stedet for den endelige uddeling sker efter fremlæggelse af bilag;

(3) såfremt de produkter, der er nødvendige for planens gennemførelse, ikke er disponible i en eller flere medlemsstater, bør der overføres oplagrede produkter mellem medlemsstaterne efter bestemmelserne i artikel 7 i forordning (EØF) nr. 3149/92. For at disse transaktioner kan blive forvaltet fornuftigt, er det hensigtsmæssigt at overførslerne foretages allerede i begyndelsen af hvert enkelt regnskabsår, og at der foretages de relevante tilpasninger;

(4) med henblik på den bogføring, som EUGFL, Garantisektionen, foretager, er den regnskabsmæssige værdi af oksekød, der stammer fra interventionslagre, interventionsprisen multipliceret med de koefficienter, der er fastsat for de forskellige udskæringer. Det synes nødvendigt at tilpasse disse koefficienter til udviklingen i de forskellige omregningskoefficienter, der anvendes for de forskellige udskæringer, bl.a. inden for rammerne af de licitationer, der offentliggøres med henblik på forvaltningen af markedet for disse produkter;

(5) det bør erindres, at medlemsstaterne har pligt til at træffe alle de fornødne foranstaltninger for at sikre en korrekt gennemførelse af den årlige plan og for at forebygge og gribe ind over for uregelmæssigheder, som konstateres i forbindelse med leveringerne;

(6) de i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EØF) nr. 3149/92 foretages følgende ændringer:

1) I artikel 4 indsættes følgende som stk. 5 "5. Udbuddene omfatter de bestemmelser, der er nødvendige for leveringens gennemførelse, bl.a. om produkternes kvalitet, emballering og mærkning. De omfatter ligeledes en bestemmelse om, at når det konstateres, at produkternes kvalitet, emballering eller mærkning ikke opfylder de fastsatte krav på leveringsstadiet, men dog ikke hindrer, at varerne kan godtages til det fastsatte anvendelsesformål, kan den kompetente myndighed foretage en nedsættelse af det beløb, der skal betales."

2) Artikel 6, stk. 1, affattes således: "1. Efter behørigt begrundet anmodning til myndighederne i hver medlemsstat opnår de organisationer, der er udpeget til uddeling af produkterne, refusion for transportomkostningerne på medlemsstatens område mellem de velgørende organisationers lagre og de steder, hvor den endelige uddeling til modtagerne foretages."

3) I artikel 6 udgår stk. 2.

4) Artikel 7, stk. 1, affattes således: "1. Hvis de produkter, der indgår i planen, ikke er disponible på interventionslager i den medlemsstat, hvor der er brug for produkterne, giver Kommissionen efter proceduren i artikel 6 i forordning (EØF) nr. 3730/87 tilladelse til overførsel af disse produkter fra en anden medlemsstat, på hvis område de findes i interventionslagre, til den medlemsstat, hvori de skal anvendes til planens gennemførelse.

Den medlemsstat, som produkterne er bestemt for, indhenter tilbud eller lader tilbud indhente for at fastlægge de mest fordelagtige betingelser for leveringen. Omkostningerne ved intern EF-transport skal være genstand for et tilbud udtrykt i et pengebeløb og kan ikke betales i naturalier. Bestemmelserne i artikel 4, stk. 4, gælder i forbindelse med denne tilbudsindhentning."

5) Artikel 7, stk. 2, første punktum, affattes således: "Omkostningerne ved intern EF-transport afholdes af EF og refunderes af medlemsstaten."

6) I artikel 9 indsættes følgende som tredje afsnit: "Medlemsstaterne træffer alle de fornødne foranstaltninger for at sikre en korrekt gennemførelse af den årlige plan og for at forebygge og gribe ind over for uregelmæssigheder. De kan i dette øjemed bl.a. suspendere de erhvervsdrivendes deltagelse i udbudsprocedurer alt efter betydningen af de mangler eller uregelmæssigheder, der er konstateret under gennemførelsen af en tidligere levering eller andre tilsvarende foranstaltninger."

7) Bilag I affattes således:

"BILAG

A. De i artikel 5 omhandlede koefficienter = interventionslagre af ikke udbenet oksekød:

- forfjerdinger: 0,35

- bagfjerdinger: 0,50.

B. De i artikel 5 omhandlede koefficienter = interventionslagre af udbenet oksekød:

>TABELPOSITION>"

8) Bilag II udgår.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 1999.

På Kommissionens vegne

Franz FISCHLER

Medlem af Kommissionen

(1) EFT L 352 af 15.12.1987, s. 1.

(2) EFT L 260 af 31.10.1995, s. 3.

(3) EFT L 313 af 30.10.1992, s. 50.

(4) EFT L 36 af 14.2.1996, s. 2.